कहीं बैग में मिली बॉडी, तो कहीं हिंदू लड़की की लाश ले जाता दिखा मुस्लिम युवक; जानें सच
सोशल मीडिया पर लव जिहाद के नाम से दो फोटो शेयर किए जा रहे हैं। पहली फोटो में देखा जा सकता है कि एक युवक बाइक पर लाश बांधकर ले जा रहा है। दावा किया जा रहा है कि ये लव जिहाद का मामला है।PHOTOS viral in the name of Love Jihad, somewhere body found in bag, somewhere Muslim youth seen carrying dead body of Hindu girl; know the truth
सोशल मीडिया पर लव जिहाद के नाम से दो फोटो शेयर किए जा रहे हैं। पहली फोटो में देखा जा सकता है कि एक युवक बाइक पर लाश बांधकर ले जा रहा है। दावा किया जा रहा है कि ये लव जिहाद का मामला है। नीतू पांडे नाम की वेरिफाइड यूजर ने फोटो शेयर कर लिखा- ये हिंदू लड़की बिनीता है। इसे राजस्थान के फल विक्रेता मोहम्मद से प्रेम हो गया था।
बिनीता घर से भाग गई 22 दिन बाद ये बोरे में मिली। मोहम्मद बिनीता को बोरे में भरकर पुल के नीचे फेंकने ले जा रहा था। मोहम्मद को पता भी नही चला की कब बोरे में से पैर खिसक कर बाहर आ गया। पीछे से एक कार आ रही थी, उसने ये फोटो ली ओर पुलिस को फोन कर दिया। (अर्काइव)
पड़ताल करने पर हमें पता चला कि ये फोटो इजिप्ट की है। इस फोटो से जुड़ी खबर इजिप्ट की लोकल न्यूज वेबसाइट पर मिली। मीडिया रिपोर्ट्स के मुताबिक, 27 मई 2023 की ये फोटो इजिप्ट की है। जहां एक शख्स मोटरसाइकिल से कपड़ों की दुकान में लगाए जाने वाले पुतले को लेकर जा रहा था।
फेसबुक पर बीजी कलेक्शन नाम के क्लोदिंग पेज पर हमें फोटो से जुड़ा एक पोस्ट भी मिला। इस पोस्ट में पुतले की दो तस्वीरें शेयर की गई। पहली फोटो में बाइक पर पुतले को ले जाते हुए देखा जा सकता है। वहीं, दूसरी फोटो में दुकान में पुतला रखा दिख रहा है। कैप्शन में लिखा है कि भगवान का शुक्र है, मैं सुरक्षित पहुंच गया।
साफ है कि सोशल मीडिया पर वायरल फोटो के साथ किया जा रहा दावा पूरी तरह गलत है। 
केस - 2
सांप्रदायिक रंग देकर एक और तस्वीर शेयर की जा रही है। ये फोटो नितिन शुक्ला नाम के वेरिफाइड ट्विटर यूजर ने शेयर की। इस फोटो में एक महिला का हाथ देखा जा सकता है। महिला के हाथ पर ओम और त्रिशूल का टैटू बना है। (अर्काइव)
दावा किया जा रहा है कि समुद्र में एक बैग मिला, बैग खोला तो उसमें एक सर कटी हिंदू लड़की की लाश मिली। लड़की कौन है, कहां की है, नहीं मालूम। सड़क, नाले, नदी के बाद अब समुद्र भी हिन्दू लड़कियों की सर कटी लाशें उगलने लगा है, लेकिन पापा की परियो का कहना है की उसका अब्दुल वैसा नही है।
पड़ताल करने पर हमें इस मामले से जुड़ी कई मीडिया रिपोर्ट्स मिली। अमर उजाला वेबसाइट के मुताबिक, मीरा-भायंदर और वसई-विरार डिप्टी कमिश्नर जयंत बाजबाले ने बताया कि शव पर त्रिशूल, डमरू और ओम का टैटू था। शव की पहचान 23 साल की अंजलि मिंटू सिंह के रूप में हुई है। जो राजावली गांव रोड, नएगांव (पूर्व) की रहने वाली है।
महाराष्ट्र पुलिस ने हत्या के आरोपियों को पकड़ने में कामयाबी हासिल की है। इसी हत्या के आरोपी के रूप में पुलिस ने दो भाइयों और महिला के पति को गिरफ्तार किया है। महिला के पति मिंटू और उसके भाई चुनचुन ने ही महिला का कत्ल किया था। महिला के चरित्र पर संदेह को लेकर 24 मई को उसकी हत्या की थी। साफ है कि सोशल मीडिया पर फोटो को सांप्रदायिक रंग देकर गलत दावे के साथ शेयर किया जा रहा है।